Vilja að frumvarp um leyfisveitingar til hvalveiða verði afturkallað “ Sveitarstjórn Hvalfjarðarsveitar lýsir yfir þungum áhyggjum vegna fréttar í Morgunblaðsins í dag 11. maí [ í gær ] þar sem fram kemur að forráðamenn Hvals hf sjá öll tormerki á að skipuleggja veiðar og vinnslu í sumar vegna framkomins frumvarps um hvalveiðar sem liggur fyrir Alþingi . Reglugerðin kveður á um heimild til að veiða 150 dýr á ári . Hér með skorar sveitarstjórn Hvalfjarðarsveitar á Alþingi , í ljósi hinnar erfiðu stöðu í atvinnumálum , að afturkalla strax frumvarp varðandi leyfisveitingar til hvalveiða frá 20. apríl sl . Atvinnuástand á Vesturlandi er grafalvarlegt og nái frumvarpið fram að ganga eru a.m.k. 150 störf í hættu . Áréttað er það óvissuástand sem skapast hefur við rekstur fyrirtækisins Hvals hf , ” segir orðrétt í yfirlýsingu sem sveitarstjórn Hvalfjarðarsveitar hefur sent frá sér . Hún bætir því við að þess beri að geta að mjög margt námsfólk hafi fengið sumarvinnu hjá Hval hf auk hinna fjölmörgu verktaka sem starfa hjá fyrirtækinu við viðhaldsþjónustu og fleira allt árið .